**Dôvodová správa**

***B. Osobitná časť***

**K Čl. I**

**K bodu 1**

 Z ustanovenia nariadenia vlády Slovenskej republiky sa vypúšťajú minimálne lehoty čistenia vykurovacích telies, osvetľovacích telies a okien na pracovisku, uvedené v prílohe
č. 3.

Uznesenie vlády SR č. 79/2022 v bode C.46. ukladá ministrovi zdravotníctva Slovenskej republiky predložiť novelu nariadenia vlády SR č. 391/2006 Z. z., ktorej cieľom má byť vyňatie ustanovení upravujúcich čistenie okien vyplývajúcich z prílohy č. 3. Úlohou tak je predložiť návrh nariadenia, ktorým sa z prílohy č. 3 vypustí časť upravujúca minimálne lehoty čistenia okien. V návrhu nariadenia vlády sa navrhuje vypustenie celej prílohy č. 3, teda aj časti upravujúcej minimálne lehoty čistenia vykurovacích telies a osvetľovacích telies. Dôvodom vypustenia predmetnej úpravy je rovnaký princíp ustanovenia minimálnych lehôt čistenia vykurovacích telies a osvetľovacích telies, ako je v prípade čistenia okien. Všetky uvedené minimálne lehoty čistenia v prílohe č. 3 sú národným dodatkom, nepreberajú žiadne ustanovenia smernice Rady 89/654/EHS o minimálnych požiadavkách na bezpečnosť a ochranu zdravia na pracovisku. Ich vypustením nedôjde k zníženiu úrovne bezpečnosti a ochrany zdravia na pracovisku, pretože povinnosťou zamestnávateľa podľa § 3 písm. c) nariadenia vlády Slovenskej republiky naďalej zostane pravidelne čistiť a udržiavať pracovisko, pracovné prostriedky a zariadenia. Taktiež je možné predpokladať, že v budúcich návrhoch zákona, ktorým sa menia a dopĺňajú niektoré zákony v súvislosti so zlepšovaním podnikateľského prostredia, sa bude vyžadovať aj vypustenie minimálnych lehôt čistenia vykurovacích telies
a osvetľovacích telies. Z toho dôvodu sa navrhuje vypustiť prílohu č. 3 ako celok.

K bodu 2

 Legislatívno-technická úprava; aktualizuje sa poznámka pod čiarou podľa aktuálne platných právnych predpisov.

K bodu 3

 Legislatívno-technická úprava ustanovenia odkazujúceho na prílohu upravujúcu preberané právne záväzné akty Európskej únie.

K bodu 4

 Legislatívno-technická úprava; aktualizujú sa poznámky pod čiarou podľa aktuálne platných právnych predpisov.

K bodu 5

 Vypúšťa sa ustanovenie v prílohe č. 1 k nariadeniu vlády Slovenskej republiky
č. 391/2006 Z. z. upravujúce poskytovanie pitnej vody na pracovisku. Ustanovenie o pitnej vode je národným dodatkom, nie je prebraté z ustanovení smernice Rady 89/654/EHS a túto oblasť dostatočne upravuje zákon č. 355/2007 Z. z. Zároveň sa vypúšťa poznámka pod čiarou k odkazu 9.

K bodu 6

 Vypúšťa sa ustanovenie v prílohe č. 2 k nariadeniu vlády Slovenskej republiky
č. 391/2006 Z. z. upravujúce poskytovanie pitnej vody na pracovisku. Ustanovenie o pitnej vode je národným dodatkom, nie je prebraté z ustanovení smernice Rady 89/654/EHS a túto oblasť dostatočne upravuje zákon č. 355/2007 Z. z.

K bodu 7

 Vypúšťa sa príloha č. 3 k nariadeniu vlády Slovenskej republiky, ktorá upravuje minimálne lehoty čistenia vykurovacích telies, osvetľovacích telies a okien na pracovisku.

K bodu 8

 Legislatívno-technická úprava nadpisu prílohy č. 4 upravujúcej preberané právne záväzné akty Európskej únie.

**K Čl. II**

Navrhuje sa dátum nadobudnutia účinnosti návrhu nariadenia vlády Slovenskej republiky od 15. decembra 2022.